საფრანგეთიშ მაჟირა რესპუბლიკა

საფრანგეთიშ მაჟირა რესპუბლიკა (ფრანგ. République française) — საფრანგეთიშ მაჟირა რესპუბლიკური თარობა, ნამუთ ქიანას მართუნდჷ 1848-1852 წანეფს.

ვატერლოოშ ლჷმას ნაპოლეონ ბონაპარტიშ დამარცხებაშ უკულ, საფრანგეთიქ, ბურბონეფიშ რესტავრაციათ კინ მონარქიათ გინირთჷ. 1830 წანაშ რევოლუციაშ უკულ, ნამუსჷთ კვირკვეშ რევოლუციას უძახჷნა, საფრანგეთის 1848 წანაშახ არსებენდჷ კვირკვეშ მონარქია, ნამუთ იხასიათებუდჷ მართუალაშ კონსერვატორული პრინციპეფით. 1848 წანას, ევროპას მადჷ რევოლუციური ჸარაფეფქ, ნამუეფქჷთ სერიოზული გოლინა იღვენუეს ევროპაშ ანდა ქიანაშა. ჸათე ბორჯიშო საფრანგეთის არდგილი უღუდჷ ფურთუთაშ რევოლუციას, ნამუშ შედეგო გეგთარაგვეს მაფა ლუი-ფილიპ I. უკულ მალას, რადიკალური დო ლიბერალური პარტიეფქ გაჭყეს საფრანგეთიშ მაჟირა რესპუბლიკა. ადამიერიშ ნებეფიშ, რესპუბლიკური პრინციპეფიშ დო კონსტიტუციური თარობაშ გოჭყაფაშ ღანკით, მეღებულქ იჸუ მაართა რესპუბლიკაშ დევიზიქ: დუდშულობა, ართმანგობა, ჯიმალობა. საფრანგეთიშ მაჟირა რესპუბლიკაშო სერიოზული პრობლემას წჷმარინუანდჷ როიალისტეფიშ, პროტო-სოციალისტეფიშ, ლიბერალეფიშ დო კონსერვატორეფიშ ინწრო პარტიული ტენდენციეფი. ჸათეცალი ელმოლს, ნაპოლეონიშ ჯიმასქუაქ ლუი-ნაპოლეონქ სერიოზული გოლინა მიპალუ დო გინირთჷ პოპულარული ანტისისტემური ფიგურათ. თიქ, 1848 წანას გიშაგორილქ იჸუ რესპუბლიკაშ პრეზიდენტო. რესპუბლიკაშ კონსტიტუციათ პრეზიდენტობა ხვალე ართი ვადათ შილებედჷ. 1851 წანას ნაპოლეონქ დეთხინუ ერუანული ასამბლეა დო დუდი გეგმაცხადჷ იმპერატორო ნაპოლეონ III-შ ჯოხოდვალათ. ჸათე მოლინათ გეთუ მაჟირა რესპუბლიკაშ პერიოდიქ დო გიჭყჷ საფრანგეთიშ მაჟირა იმპერიაქ.

ქოძირით თაშნეშე
 კვირკვეშ მონარქია
 საფრანგეთიშ მაჟირა იმპერია

ლიტერატურა
 ენციკლოპედია ბრიტანიკა

კატეგორია:საფრანგეთიშ მაჟირა რესპუბლიკა
კატეგორია:საფრანგეთიშ ისტორია